Metropolisie skiet drie doodArgieffoto (StevePB, Drie vermeende onwettige myners is Maandagoggend naby geslote mynskagte in die Boksburg-gebied, oos van Johannesburg, tydens ŉ skietgeveg met metropolisielede doodgeskiet. Kobeli Mokheseng, woordvoerder van die Ekurhuleni-metropolisie (EMPD), het gesê die voorval het langs Main Reef-weg naby die Angelo- informele nedersetting gebeur. Volgens Mokheseng het ŉ lid van die gemeenskap die polisie gebel nadat ŉ groep mense gesien is wat naby die geslote mynskagte met vuurwapens in hul hande geloop het. Die EMPD se Swat- en opsporingseenhede het omstreeks 05:00 gereageer. “Toe die verdagtes die EMPD sien naderkom, is skote afgevuur. Die beamptes het teruggeskiet en drie aanvallers, almal mans in hul 30’s, het aan hul skietwonde beswyk,” het Mokheseng gesê. Die EMPD-beamptes het op ŉ .270-geweer, twee .303-gewere, ŉ 30-06-geweer en ŉ 9 mm-pistool beslag gelê. Daar was met al die vuurwapens se reeksnommers gepeuter. Nog 15 verdagtes wat vermoedelik onwettige myners is, is by ŉ ou mynskag in hegtenis geneem. Volgens Mokheseng is lede van die SAPD tans op die toneel om ondersoek in te stel. Die verdagtes word by die Boksburg-polisiestasie aangehou en sal binnekort in die plaaslike landdroshof verskyn op aanklagte van onwettige mynbou.